Il-Kunsill illum laħaq approċċ ġenerali dwar sett ta' regoli biex il-frodi fiskali fi tranżazzjonijiet transfruntieri ta' kummerċ elettroniku jinqabad aktar faċilment. Ir-regoli l-ġodda ser jippermettu lill-istati membri jiġbru, b'mod armonizzat, ir-rekords li l-fornituri ta' servizzi ta' pagament, bħall-banek, iqiegħdu għad-dispożizzjoni b'mod elettroniku. Barra minn hekk, ser tiġi stabbilita sistema elettronika ċentrali ġdida għall-ħżin tal-informazzjoni dwar il-ħlas u għall-ipproċessar ulterjuri ta' din l-informazzjoni minn uffiċjali nazzjonali kontra l-frodi. Il-fornituri ta' servizzi ta' pagament huma ħolqa ewlenija fil-katina tax-xiri online. Bis-saħħa tal-informazzjoni li għandhom, dawn għandhom rwol essenzjali biex jgħinu lill-awtoritajiet nazzjonali tat-taxxa jidentifikaw u jiġġieldu l-frodi tal-VAT. Bl-armonizzazzjoni tal-mod kif tinġabar u tiġi aċċessata din l-informazzjoni, l-istati membri ser ikollhom għodda b'saħħitha biex jikkontrollaw jekk ir-regoli tal-VAT ikunux qed jiġu applikati b'mod korrett, speċjalment fil-qasam tal-kummerċ elettroniku transfruntier. Mika Lintilä, Ministru għall-Finanzi tal-Finlandja B'mod konkret, dan is-sett ta' regoli ġodda jikkonsisti f'żewġ testi leġislattivi: emendi għad-direttiva dwar il-VAT li tistabbilixxi rekwiżiti fuq il-fornituri tas-servizzi ta' pagament biex iżommu rekords ta' pagamenti transfruntieri relatati mal-kummerċ elettroniku. Din id-data mbagħad tkun disponibbli għall-awtoritajiet tat-taxxa nazzjonali taħt kondizzjonijiet stretti, inkluż dawk relatati mal-protezzjoni tad-data. emendi għal regolament dwar il-kooperazzjoni amministrattiva fil-qasam tal-VAT. Dawn l-emendi jistabbilixxu d-dettalji dwar kif l-awtoritajiet tat-taxxa nazzjonali ser jikkooperaw f'dan il-qasam biex jidentifikaw il-frodi tal-VAT u jikkontrollaw il-konformità mal-obbligi tal-VAT. Dawn ir-regoli jikkomplementaw il-qafas regolatorju tal-VAT għall-kummerċ elettroniku li jidħol fis-seħħ f'Jannar 2021 li introduċa obbligi ġodda tal-VAT għas-swieq online u regoli ta' konformità tal-VAT simplifikati għan-negozji online. Passi li jmiss Dawn ir-regoli għandhom jiġu adottati formalment mill-Kunsill mingħajr aktar diskussjoni ladarba t-test ikun ġie rivedut mill-ġuristi lingwisti. Test tal-ftehim dwar id-data dwar pagamenti tal-VAT Ara l-paġna tal-laqgħa